El president Ximo Puig lliura a l'Ajuntament de Llíria el premi Euterpe de la FSMCV
23 de novembre de 2017

L'Ajuntament de Llíria va rebre un dels Premis Euterpe 2017 que concedeix la Federació de Societats Musicals de la Comunitat Valenciana (FSMCV), de la mà del president del Consell, Ximo Puig, en un acte celebrat ahir en el Palau de la Generalitat, en la festivitat de Santa Cecilia, patrona dels músics.

En representació del consistori, l'alcalde Manolo Civera va arreplegar el guardó en la categoria d'institució o empresa pública o privada, i pel qual l'Ajuntament ha vist reconegut el seu esforç i obstinació en pro de la música: la projecció de les bandes i orquestres locals, les infinites manifestacions musicals que són essència de la ciutat, així com les oportunitats atorgades als milers de músics edetans que triomfen al voltant del món.

“Es reconeix una labor històrica que ha permès situar a Llíria en el mapa musical internacional durant dècades, un fet que, com reconeix la Federació, ha contribuït decisivament en la promoció musical de la Comunitat fora de les nostres fronteres”, va declarar Civera.

Per la seua banda, el president de la Generalitat va felicitar a Llíria per la seua contribució al patrimoni cultural valencià, en el marc de tramitació per a convertir a les societats musicals en Bé d'Interès Cultural (BIC) per part la Direcció general de Cultura i Patrimoni de la Generalitat.